google/wiki40b huggingface dataset:
Albert Ivask

Albert Ivask (15. september 1906 Võrumaa, Põlva kihelkond, Koiola vald, Mammaste – 27. detsember 1995 Võru) oli eesti õpetaja ja kirjamees.

Haridus

Õppis aastatel 1913–1915 Mammaste vallakoolis, 1915–1921 Põlva kihelkonnakoolis ja algkoolis, 1921–1926 Võru Õpetajate Seminaris.

Töö

Töötas aastatel 1926–1928 Karilatsi algkooli õpetajana, 1929 Tsolgo algkooli juhataja, 1929–1940 Adiste Algkooli juhataja, 1941 Mooste algkooli juhataja. 1941–1942 Saksa poliitvang, 1942–1944 juhutöödel. Aastatel 1944–1948 Põlva mittetäieliku keskkooli direktor, 1948–1951 Võru Täitevkomitee haridusosakonna juhataja, 1950–1966 Võru õhtukooli direktor.

Ühiskondlik tegevus

Albert Ivask oli Eesti Looduskaitse Seltsi Võru osakonna juhataja selle asutamisest (1992. aastast auliige), samuti Võru Kalandus- ja Jahindusklubi esimees. Juhatas Adiste, Mooste ja Põlva laulukoore.

Isiklikku

Albert Ivask oli loodushuviline ja harrastas kalapüüki. Maetud Põlva kalmistule.
Tiigi tänav (Paide)

Tiigi tänav on tänav Paides.
Tiigi tänava nime kasutati juba Eesti esimese iseseisvuse ajal. Nõukogude ajal kuni aastani 1989 kandis tänav nime Johannes Raudmetsa tänav, mis oli nimetatud Venemaa sõjaväelase Johannes Raudmetsa auks. Märtsis 1989 taastati varasem nimi: Tiigi tänav.
Arthur Robert Hone

Arthur Robert Hone (18. veebruar 1915 London – 9. juuni 1972 Tartu) oli inglise keele õppejõud Tartu ülikoolis.
Lõpetas 1937 Cambridge'i Ülikooli.

Pere

Tema abikaasad olid Aira Kaal ja Laine Hone.
Emajõe suvi

"Emajõe suvi" oli promenaadikontserdite sari, mis toimus Tartus 2001 kuni 2009. Sellesse kuulus ka rahvusvaheline puhkpillifestival "Mürtsub pill". Enamiku aastaid vedas kontserdisarja Margus Kasemaa.
Ken Block

2005

Aastal 2005, Ken Block alustas rahvusvahelist autoralli karjääri Vermont SportsCari tiimis. Vermont SportsCar valmistas 2005. aastal Subaru WRX STI Blockile võistlemiseks. Tema esimene võistlus hooajal oli Sno*Drift, kus ta lõpetas lõppkokkuvõttes seitsmendana ja viiendana N-klassis. 2005. aasta hooajal lõpetas Block viiel korral esimese viie seas ja lõpetas kolmandana hooaja kokkuvõttes N-klassis ja kokkuvõttes neljandana Rally America rahvusvahelistel meistrivõistlustel. Enda esimesel võistlusaastal võitis Ken Block Rally America aasta uustulnuka auhinna.

2006

Aastal 2006, Ken Block koos enda DC ralli tiimikaaslase Travis Pastranaga allkirjastasid uue sponsorlepingu Subaruga. Selle lepinguga said nad tuntuks kui "Subaru Rally Team USA". Uuel rallihooajal, Block sai ka uhiuue 2006. aasta Subaru WRX STI. Ta võistles kõige esimesel X Gamesi rallivõistlustel – X Games XII-l. Sellel võistlusel võitis Block pronksmedali. Ta võistles ka 2006. aasta Rally America rahvusvahelistel Meistrivõistlustel, kus ta lõpetas kokkuvõttes teisena.
Kärsa sadam

Kärsa sadam (ka Vätta sadam) (sadama kood: EE KSA) asub Suure-Rootsi külas, Vätta poolsaare idarannikul, Sutu lahe läänekaldal.
Sadama geograafilised koordinaadid on 58° 14′ 24″ N, 22° 44′ 18″ E.
Sadama territoorium hõlmab 620 m² maa-ala ja 6600 m² veeala.
Sadamas on 4 kaid üldpikkusega 293,5 m. Suurim sügavus kai ääres on 2 m.
Suurim võimalik laev: pikkus 12 m, laius 8 m, süvis 1,5 m.
Ukraina president

Ukraina president (ukraina keeles Президент України) on Ukraina riigipea ametinimetus. President valitakse otsestel valimistel viieaastaseks ametiajaks.

Toetavad riigiorganid

Ukraina presidenti toetavateks riigiorganiteks on Ukraina Presidendi Kantselei ja Ukraina Rahvusliku Julgeoleku ja Kaitse Nõukogu. Presidendi ihukaitse ülesandeid täidab Ukraina Riigikaitse Osakond.
Massiiv (programmeerimine)

Ajalugu

Esimesed arvutid kasutasid masinkeelt, et massiive luua ja neile juurde pääseda. John von Neumann kirjutas esimese sorteerimismeetodi massiividele (mestimissortimine) 1945. aastal. Masinkeeled ei toetanud üldjuhul enam massiive kui masin ise seda tegi, kuid esimesed programmeerimiskeeled nagu FORTRAN, Lisp, COBOL ja ALGOL 60 toetasid juba mitmemõõtmelisi massiive, sama tegi ka C keel.

Kasutus

Massiive kasutatakse näiteks selleks, et implementeerida vektoreid ja maatrikseid. Mitmed andmebaasid, väiksed ja suured, koosnevad (või neis on) ühemõõtmelisest massiivist, mille elemendid on soovitud andmed. Massiive kasutatakse ka teiste andmestruktuuride implementeerimiseks nagu loend, kuhi, paisktabel ja sõne. Massiivipõhine struktuuride rakendamine on tihti kerge ja ruumi kokkuhoidev, kuid sellel on kehv keerukus võrreldes näiteks puupõhiste struktuuridega, eriti kui seda on muudetud (näiteks kui võrrelda massiiviga sorteerimist ja otsingupuud, siis puu struktuur on kiiruselt palju kiirem: puu keskmine ajaline keerukus on umbes , kuid massiivi keskmine ajaline keerukus on , mis sõltuvalt selle massiivi suurusest võib olla väga suur erinevus).
Erinevates programmeerimiskeeltes vastavad massiivile erinevad asjad. Pythoni keeles on näiteks massiivi asemel kasutusel järjend (inglise keeles list), Javas on aga järjend ja massiiv mõlemad olemas. Üks näidisülesannetest, millal on mõistlik massiivi kasutada on näiteks trips-traps trulli mängu implemeteerimine, kus laud koosneb 3x3 massiivist (3 kolmeliikmelist massiivi). Kui mingile mänguruudule tehakse käik, siis asendatakse selles massiivis tühi koht mängija mängusümboliga (nt kui rist käib keskmisele ruudule, siis 2. massiivi 2. liige asendatakse ristiga).

Massiivide muteerimine Pythonis

Pythoni massiivid võivad programmi erinevatel hetkedel omada erinevaid väärtuseid ehk tegemist on muteeritavate listidega (pythonis on list ja massiiv sama). Mõned käsud, mida saab kasutada erinevate tegevuste jaoks listidega - append (lisab elemendi listi lõppu), extend (lisab listitäie elemente listi lõppu), insert (lisab näidatud positsioonile näidatud elemendi, järgnevate elementide positsioonid nihkuvad), remove (eemaldab esimese näidatud väärtusega elemendi), pop (eemaldab viimase elemendi ja tagastab selle), clear (eemaldab listist kõik elemendid), sort (sorteerib listi kasvavaks), reverse (pöörab elementide järjekorra ümber). Siiski kui muuta massiivi või seda täiendada, siis tuleb järgida, et sama massiiv ei oleks omistatud mitmele muutujale, sest muidu juhtub nii, et ühe massiivile tehtud muutused kanduvad edasi ka järgmistele. Et seda vältida, tuleb massiivi omistamise asemel teha sellest koopia, siis ei teki seda probleemi. Kui ei tea, kas oled massiivi omistanud mitmele muutujale, siis seda saab tuvastada käsuga id, see käsk kuvab muutuja viite ja kui viited on samad, siis on omistatud mitmele muutujale sama massiiv, kui on erinevad, siis ei ole.
Georg Otsa auhind

Georg Otsa auhind on aastast 1976 Georg Otsa mälestuse jäädvustamiseks välja antav teatri- ja muusikaauhind. 
Auhind asutati Teatriühingu ettepanekul 1975. aastal.
Auhinda antakse neile, kes on muu hulgas erilist muljet avaldanud laulmisega ja selle ühendamisega näitlejatööga nii ooperi- kui operetilaval.
Šampēterise mõis

Šampēterise mõis (läti keeles Šampētera muiža; saksa keeles Hof Champêtre) oli poolmõis Lätis Riia linnas Pleskodāle asumis; selle peahoone asus aadressil Vecaines iela 1.
Šampēterise mõis tekkis aastal 1782, mil Anna Ulrika von Vietinghoff liitis talle kuulunud Prästingshofi ja Ludendorfshofi mõisa. Aastast 1795 läks mõis Igelströmide valdusesse. XIX sajandil hakati mõisa maadele rajama tööstusettevõtteid, millest kujunes hiljem Šampēterise asum. Millalgi XIX sajandi lõpus või XX sajandi alguses omandasid mõisa Derkid, neile kuulus mõis kuni võõrandamiseni aastal 1930.
Mõisa barokne puidust peahoone ehitati XVIII sajandil. Teise maailmasõja ajal asus hoones Saksa sõjaväe laatsaret. Pärast sõda oli hoone kasutusel tekstiilivabriku "Sarkanā Tekstilniece" tööliselamuna. Halvas seisukorras hoone lammutati 1998. aastal. Mõisakompleksist on säilinud vaid paar tiiki ja mõned pargis asunud puud.
Shmu'el Yosef Agnon

Shmu'el Yosef Agnon (eesti keeles on kasutatud nimekujusid Šmuel Josef Agnon ja Samuel Josef Agnon; heebrea שמואל יוסף עגנון); sünninimi Shmuel Yosef Halevi Czaczkes; 17. juuli 1888 Buczacz (Austria-Ungari, hiljem Poola ja tänapäeval Ukraina) – 17. veebruar 1970 Jeruusalemm) oli heebreakeelne Iisraeli kirjanik. 1966. aastal sai ta Nobeli kirjandusauhinna.
Puhverlahus

Puhverlahused on mõningate ainete vesilahused, mis suudavad lahusesse lisatud vesinik- (H⁺) või hüdroksiidiioone (OH⁻) siduda, ilma et nende pH seejuures märgatavalt muutuks.
Puhverlahused koosnevad enamasti kas nõrgast alusest ja selle soolast tugeva happega või nõrgast happest ja selle soolast tugeva alusega.
Mingi puhverlahuse, mille ruumala on 1 liiter, pH muutumist mingi aine lisamisel (tavaliselt tugev alus või tugev hape) 1 ühiku võrra nimetatakse vaadeldava puhverlahuse puhvermahtuvuseks.
Johann Christian Joseph (Pfalz-Sulzbach)

Elu

Pärast oma vanema venna Joseph Karli surma sai Johann Christian Josephist lõpuks määratud Pfalzi kuurvürstkonna pärija. Aastal 1732 järgnes ta oma isale Sulzbachi pfaltskrahvina, kuid suri Sulzbachis enne Pfalzi pärimist. Karl III Philipp, Wittelsbachide Pfalz-Neuburgi liini liige ei suutnud anda seaduslikku meessoost pärijat ja tema vennad ka mitte. Aastaks 1716 oli selge, et Neuburgi liin hääbub ja et Sulzbachi haru on selle pärija.
Rudolf Zirk

Rudolf Zirk (23. jaanuar 1920 – 9. juuni 2018) oli eesti laulja (bariton).
Ta oli RAM-i asutajaliige, kauaaegne laulja ja kooriinspektor.
Ta on maetud Hiiu-Rahu kalmistule.
Eestimaa Üldkasulik Ühing

Eestimaa Üldkasulik Ühing (Estländischer Gemeinnütziger Verband) oli Eestimaa rüütelkonna järglasorganisatsioon, mis tegutses Eestis aastail 1919–1939.
Ühing asutati 21. märtsil 1919 ja registreeriti Tallinna-Haapsalu rahukogu poolt sama aasta 15. aprillil. Rüütelkond kinkis talle oma varandused ja kinnisvarad, sealhulgas Tallinna toomkooli hoone. Ühing oli Tallinna toomkooli (ametliku nimega Eestimaa Üldkasulise Seltsi poolt ülalpeetav Tallinna Doomkooli Eragümnaasium) ülalpidaja.
Ühingu väljaantud tunnistused kehtisid Saksamaal ametlike dokumentidena.
Eestimaa Üldkasulik Ühing registreeris Kirill Vladimirovitši poolt antud aadlitiitleid.
Ühingusse kuulus vähesel arvul ka endise Liivimaa rüütelkonna liikmeid, kuna selle järglasorganisatsioon Liivimaa Üldkasulik Ühing asus Lätis.
Jaan-Eik Tulve

Jaan-Eik Tulve (sündinud 30.septembril 1967 Tallinnas) on ansambli Vox Clamantis kunstiline juht ja dirigent.

Haridus

Jaan-Eik Tulve lõpetas aastal 1991 Tallinna Riikliku Konservatooriumi koorijuhina ning 1993 Pariisi Rahvusliku Kõrgema Muusika ja Tantsu Konservatooriumi gregooriuse laulu koori dirigeerimise erialal. Seejärel sai temast professor Louis-Marie Vigne'i assistent. Ta on osalenud pedagoogina ka gregooriuse laulu kursustel, muu hulgas Prantsusmaal, Belgias, Itaalias, Norras, Fääri saartel, Leedus, Soomes ja Eestis.

Tegevus

Alates aastast 1996 on Jaan-Eik Tulve gregooriuse laulu õppejõud Eesti Muusikaakadeemias. Aastal 1999 osales ta eksperdina Soome vanade käsikirjadega seotud Sibeliuse Akadeemia projektis Gregoriana Fennica.
Ta on töötanud koos mitmete kloostrikooridega, ning teinud koostööd Dom Daniel Saulnier'ga Solesmes'i benediktlaste kloostrist Prantsusmaal.
Alates 1992. aastast dirigeerib Jaan-Eik Tulve Pariisi gregooriuse laulu koori Le Choeur Grégorien de Paris'd, kellega ta on esinenud nii Euroopas kui ka näiteks Liibanonis ja Marokos ning saanud plaadistuste eest preemiaid. Ta on dirigeerinud heliplaadi jaoks ka Sant'Antimo kloostri munkade koori Itaalias ja Eesti Rahvusmeeskoori.
Aastal 1993 asutas Jaan-Eik Tulve Pariisis ansambli Lac et Mel, mis gregooriuse laulu kõrval tegeleb ka varajase polüfooniaga; 1994. aastal asutas ta Le Choeur Grégorien de Paris' naisharu ning 1996. aastal Tallinnas ansambli Vox Clamantis.

Isiklikku

Helena Tulve on tema abikaasa.
Eesti regionaalareng üleminekuperioodil

Regionaalareng üleminekuperioodil on Nõukogude Liidu lagunemisele järgnenud muutused siirdeperioodil Ida-Euroopa linnades. Eestile on olnud iseloomulik põllumajanduse restruktureerumine ja enamiku maapiirkondade suured raskused, samuti suuremate linnade edukam kohanemine uue majanduskeskkonnaga.

Regionaalpoliitika tulevikusuunad

1990. aastate siirdeperioodiga kaasnenud olulisemad muutused on läbitud ning regionaalarengu suundumused stabiliseerunud või stabiliseerumas. Piirkondlikud erinevused on Eestis vaatamata riigi väikesele territooriumile rahvusvahelise mastaabiga võrreldes märkimisväärsed. Iseloomulik on elatustaseme ja konkurentsivõime suur erinevus Tallinna linnapiirkonna (mingil määral ka Tartu linnapiirkonna) ja teiste Eesti regioonide vahel. Riigi regionaalpoliitika meetmestiku üldeesmärk aastani 2015 on kõigi piirkondade jätkusuutliku arengu tagamine, tuginedes piirkondade sisestele arengueeldustele ja eripäradele ning pealinnaregiooni ja teiste linnapiirkondade konkurentsivõime kvalitatiivsele arendamisele. Eesti tervikliku ja tasakaalustatud regionaalse arengu saavutamise huvides on kaasnevaks eesmärgiks rahvastiku ja majandustegevuse pealinnapiirkonda koondumise pidurdamine.
Denzel Washington

Denzel Washington (sündinud 28. detsembril 1954 Mount Vernonis New Yorgi osariigis) on USA filminäitleja, kes võitis aastal 2002 Oscari parima näitleja kategoorias.
Arthur Lestal

Arthur Alexander Lestal (sündinud Lesthal; 22. mai (vkj 10. mai) 1887 Ravila mõis, Kose kihelkond, Harjumaa – august 1941 Albu, Albu vald, Järvamaa) oli eestlasest fotograaf.

Elukäik

Arthur Lestal sündis Ravila mõisas mõisavalitseja Alexander Otto Lesthal'i (1847–1921) pojana. Enne fotograafiaga tegelema hakkamist töötas 12 aastat lihtametniku ja hiljem raamatupidajana Taani kaubandusagendi Peter Bornholdt'i (1842–1924) laevamaakleri äri P. Bornholdt & Ko harukontorites Tallinnas ja Peterburis. Esimese maailmasõja ajal elas ta Razdelnaja (Lissi Noss) raudteejaama lähedal Vladimirovkas, kus tegeles põllumajanduse ja fotograafiaga. Pärast Eesti iseseisvumist ja Vabadussõda tuli opteerumise korras tagasi kodumaale ja asus tööle kontoriametniku ja päevapiltnikuna.
Teise maailmasõja ajal töötas Albu vallamajas raamatupidajana ja hukati Suvesõja ajal Saksa okupatsioonivõimude poolt.

Looming

Enamiku Lestali töödest moodustavad 1930-ndate fotod kohaliku elu sündmustest Harjumaal ja Järvamaal – kiriklikud sündmused, koolimajade ehitamised, pritsimeeste peod, taluhoonete ja talutööde jäädvustamine. Pildistamistööde hulka kuuluvad muuhulgas ka fotoseeriad Tabasalu Punase Risti laste suvekoloonia haridusministri Heinrich Baueri külaskäigu ajal ja Kehra sulfaattselluloositehase avamine 1938.

Isiklikku

Arthur Lestali onu Karl Niggul (sündinud 1852) oli Cimze seminari lõpetanud Eesti Kirjameeste Seltsi liige, Audru kihelkonnakooli õpetaja ja Audru köster 1876–1891, noorem vend Paul Lestal (1889–1976) oli Eesti kindlustustegelane ja poolvend Hans Lesthal (1880–1937) farmatseut ja sanitaar-kapten, Tartu Ülikooli Lääne-Euroopa rahvaste filoloogia (aastast 1947 Lääne-Euroopa keelte) kateedri õppejõud Ralf Lesthali (1907–1990) isa.
Kübler-Rossi mudel

Kübler-Rossi mudel identifitseerib leinaprotsessi viis etappi (šokk ja eitamine, viha, tingimine, depressioon ja leppimine), mille läbivad surmavalt haiged patsiendid ja nende lähedased. Mudelit kirjeldas Šveitsi-Ameerika psühhiaater Elisabeth Kübler-Ross esimest korda oma 1969. aastal ilmunud raamatus "Surmast ja suremisest" ("On Death and Dying"). Inspiratsiooni mudeli loomiseks sai ta oma tööst ning raamatu kirjutamiseks intervjueeris ta sadu surmahaigeid patsiente.
Ehkki Kübler-Rossi mudel on üldiselt heaks kiidetud, on selle teaduslik tõestus siiski kaheldav ning erinevad uuringud ei ole mudeli valiidsust kinnitanud.
Soone

Soone oli küla Pärnumaal. Küla jääb tänapäeval Mannare küla alale. Küla kaotati 1977, mil see liideti Mannare külaga.
Külast on teateid alates 1936.
Basofiil

Maolistel

Madude veres liikuvaid basofiile ei ole lõpuni uuritud. Basofiilid on küll tuvastatud kuid ei osata kirjeldada nende täpseid funktsioone. Arvatakse, et nende ülesandeks on histamiini vabastamine.
Madude vereanalüüside basofiilide referentsväärtuste vahemikuks võetakse 0 - 1 %.

Terminoloogia

Basofiilid on kantud kehtivasse inimese tsütoloogia ja histoloogia standardsõnavarasse Terminologia Histologica-sse.

Hematoloogia

Inimestel seostatakse basofiilidega mitmeid haiguslikke seisundeid nagu allergia.
On pakutud ka, et basofiilidel on roll mitmete autoimmuunhaiguste sümptomaatikas - näiteks süsteemne erütematoosluupus+neerude haaratusega, reumatoidartriit, astma, kontaktdermatiit jt.

Ajaloolist

Basofiilid avastas 1897. aastal Paul Erlich.
Qanıx

Qanıx (aserbaidžaani; gruusia keeles ალაზანი (Alazani)) on jõgi Aasias Taga-Kaukaasias.
Algab Suur-Kaukasuse edelanõlvult, ülemjooksul on ta tüüpiline mägijõgi. Mägedest laskunud, voolab mööda Kahhethi tasandikku kakku. Alamjooksul pöördub lõunasse ja suubub vasakult Kurasse, täpsemalt Kural asuvasse Mingəçeviri veehoidlasse.
Pikkus 351 km, valgla pindala 10 800 km².
Jõe vett kasutatakse niisutuseks ning tema org on tähtis viinamarjade kasvatamise piirkond.
Tartu linn (haldusüksus)

Asustus

Tartu linnas asub linnasisene linn Tartu, kaks alevikku Ilmatsalu ja Märja ning kümme küla Haage, Ilmatsalu, Kandiküla, Kardla, Pihva, Rahinge, Rõhu, Tähtvere, Tüki ja Vorbuse.
Oru lossipargi kivi

Oru lossipargi kivi (ka Oru pargi kivi, Jelissejevi kivi, Ohvrikivi) on rändrahn Ida-Virumaal Toila-Oru pargis.
Kivi mõõtmed on järgmised: pikkus 10,7 m, laius 5,4 m, kõrgus 1,7 m, ümbermõõt 26,5 m (maksimaalne ümbermõõt 30,7 m).
Rahvusvaheline geograafiaolümpiaad

Rahvusvaheline geograafiaolümpiaad (International Geography Olympiad, iGeo) on üleilmne 16–19-aastaste õpilaste iga-aastane võistlus geograafias. Osalevad iga riigi parimad geograafias vastavalt riiklike geograafiaolümpiaadide lõppvooru tulemustele. iGeo koosneb kolmest osast: kirjalik test, multimeedia test ja välistööd maastikul. Samuti olümpiaadi raames esitab iga võistkond postri, toimub tutvumine kultuuriga ja olümpiaadi toimumiskoha vaatamisväärsustega.
Rahvusvaheliste geograafiaolümpiaadide korraldaja on Rahvusvahelise Geograafiaühingu (International Geographical Union, IGU) rakkerühm, mille liikmed on Henk Ankoné (Holland), Joop van der Schee (Holland), Kathryn Berg (Austraalia), Zouhaier Hlaoui (Tuneesia), Su-Min Shen (Taiwan), Fernando Garcia-Garcia (Mehhiko) ja Sue Lomas (Suurbritannia).
"Rahvusvahelise geograafiaolümpiaadi eesmärgiks on propageerida huvi geograafia ja keskkonnateaduste vastu; edendada geograafiaalast haridust ja oskusi ning ergutada noortevahelist suhtlemist, aidates sellega kaasa rahvastevahelisele mõistmisele."
Ökoehitus

Keskkonnamõju vähendamine

Ökoehitiste tavade eesmärk on vähendada ehitamise mõju keskkonnale. Esimene reegel on see, et kõige rohelisem ehitis on selline, mida ei ehitata. Kuna ehitamine peaaegu alati kulutab ehitusplatsi, siis mitteehitamine on isegi parem kui ökoehitis, kui jutt käib keskkonnamõjude vähendamisest. Teine reegel on see, et iga ehitis peab olema võimalikult väike. Kolmas reegel on mitte aidata kaasa valglinnastumisele, isegi kui kõige energiasäästlikumaid ja keskkonnahoidlikke meetmed on kasutatud disainis ja konstruktsioonis.
Hooned hõlmavad suure ala maast. National Resources Inventory kohaselt arendatakse Ameerika Ühendriikides umbes 107 miljonit aakrit metsa. International Energy Agency avaldas väljaande mis hindas, et olemasolevad ehitised on vastutavad rohkem kui 40% kogu maailma energiakasutusest ja 24% kogu maailma süsinikdioksiidi heitkogustest.

Ökoehitiste eesmärgid

Jätkusuutliku arengu mõiste läheb tagasi 1960. ja 1970. aastate energiakriisi ja keskkonnasaasteprobleemideni. Rachel Carsoni raamatut "Silent Spring" ("Hääletu kevad"), avaldatud aastal 1962, peetakse üheks esimeseks esialgseks jõupingutuseks, mis kirjeldab, kuidas ökoehitised on seotud säästliku arenguga. Ökoehitiste liikumine USA-s pärineb vajadusest ja soovist rohkemate energiasäästlike ja keskkonnasõbralike ehitiste järgi. On mitu põhjust, miks ehitada roheliselt; nende hulka kuuluvad näiteks keskkonna-, majandus- ja sotsiaalsed hüved.
Patricio Rivas

Patricio Rivas (1810 – 12. juuli 1867 León) oli Nicaragua poliitik ja advokaat, kahel korral Nicaragua ülemdirektor ja ühe korra William Walkeri kontrolli all olev Nicaragua president.
Ta sündis aastal 1810. Esimest korda sai ta Nicaragua riigipeaks 15. mail 1839, mil ta oli kuus päeva ülemdirektori kohusetäitja. Aastal 1840 valiti ta taas ülemdirektoriks, kuid märtsis 1941 astus ta ametist tagasi.
Aastal 1855 võitsid William Walkeri väed Nicaragua vägesid ja konservatiivide esindaja José María Estrada oli sunnitud ametist lahkuma. Tema asemel sai presidendi kohusetäitjaks liberaalide esindaja Patricio Rivas, kes oli algselt Walkeri kontrolli all. Kui Costa Rica president Juan Rafael Mora Porras protesteeris flibustjeeride kohalolu üle Nicarahuas, kuulutas Rivas aastal 1856 Costa Ricale sõja ja saatis oma väed Guanacastesse.  Need said aga Santa Rosa lahingus lüüa ja Costa Rica vägedega liitusid ka Nicaragua konservatiivide esindajad. Järgnes teine Rivase lahing, kus flibustjeerid taas lüüa said.
Sellele järgnesid kongressis valimised, kus lisaks Rivasele kandideerisid veel Trinidad Salazar ja Máximo Jerez. Kuigi keegi ei saavutanud neist otsustavat edu, näis viimane osutuvat võidukaks, aga WIlliam Walker lasi need valimised tühistada ja käskis Patricio Rivasel 10. märtsil 1856 uued valimised korraldada.
14. märtsil mõistis Rivas oma kõnes Walkeri dekreedi hukka ja lõpetas sidemed isehakanuga. Seejärel suundus Rivas Granadast Leóni. Algselt näis, et nende vahel puuduvad lahkhelid, kuid peagi asus Rivas Chinandega piirkonnas uusi valimisi korraldama, mida Walker poleks saanud mõjutada. Vahepeal Granadasse suundunud Walker kuulutas seepeale Rivase ametist kõrvaldatuks ja määras tema asemel riigipea kohusetäitjaks Fermín Ferreri.
Rivas kuulutas seepeale Walkeri Nicaragua reetjaks ja asus abi otsima Guatemalalt ning El Salvadorilt. Ühendatud väed asusid ründama Granadat ja Masayat. Costa Rica väed purustasid samal aja San Juani jõel paiknevad flibustjeeride väed.
William Walker kapituleerus esimesel mail 1857. 24. juunil andis Rivas võimu üle huntale, kus riiki valitsesid koos liberaal Máximo Jerez ja konservatiiv Tomás Martínez.
Maurice Blanchot

Maurice Blanchot (22. september 1907 – 20. veebruar 2003) oli prantsuse kirjanik, filosoof ja kirjandusteoreetik.
Jüri Kass

Jüri Kass (sündinud 26. märtsil 1956) on eesti kunstnik.
Ta on plakatikunstnik, graafik ja maalikunstnik.
Ta õppis aastail 1974–1979 Eesti Riiklikus Kunstiinstituudis.
Kass töötas aastail 1979–1983 Kohtla-Järvel disainerina ja Jõhvis laste kunstikooli õpetajana.

Isiklikku

Tema abikaasa on kunstnik Ülle Marks. 2006. aastal said nad koos aasta graafiku auhinna.
Epp Mäe

Saavutused

Ta on kaheksakordne Eesti meister naiste vabamaadluses (2007, 2009–2015), neljakordne Eesti meister sumos, kolmekordne Eesti meister rannamaadluses ja ühekordne Eesti meister judos.
2015. aastal valiti ta Eesti aasta parimaks naissportlaseks.

Euroopa meistrivõistlused naiste vabamaadluses

2007. aasta –  Varssavi kehakaalus 70 kg – 3. koht (kadetid);
2008. aasta –  Daugavpils kehakaalus 70 kg – 5. koht (kadetid);
2009. aasta –  Thbilisi kehakaalus 72 kg – 3. koht (juuniorid);
2009. aasta –  Zrenjanin kehakaalus 70 kg – 2. koht (kadetid);
2010. aasta –  Samokov kehakaalus 72 kg – 3. koht (juuniorid);
2011. aasta –  Dortmund kehakaalus 72 kg – 15. koht;
2011. aasta –  Zrenjanin kehakaalus 72 kg – 3. koht (juuniorid);
2012. aasta –  Belgrad kehakaalus 72 kg – 16. koht;
2012. aasta –  Zagreb kehakaalus 72 kg – 1. koht (juuniorid);
2013. aasta –  Thbilisi kehakaalus 72 kg – 5. koht;
2014. aasta –  Vantaa kehakaalus 72 kg – 8. koht;
2015. aasta –  Bakuu kehakaalus 75 kg – 9. koht;

Maailmameistrivõistlused naiste vabamaadluses

2009. aasta –  Ankara kehakaalus 72 kg – 3. koht (juuniorid);
2010. aasta –  Budapest kehakaalus 72 kg – 7. koht (juuniorid);
2011. aasta –  Bukarest kehakaalus 72 kg – 10. koht (juuniorid);
2011. aasta –  İstanbul kehakaalus 72 kg – 8. koht;
2012. aasta –  Pattaya kehakaalus 72 kg – 7. koht (juuniorid);
2012. aasta –  Strathcona kehakaalus 72 kg – 13. koht;
2013. aasta –  Budapest kehakaalus 72 kg – 10. koht;
2014. aasta –  Taškent kehakaalus 75 kg – 5. koht;
2015. aasta –  Las Vegas kehakaalus 75 kg – 3. koht;
Suur sagarsammal

Suur sagarsammal (Tritomaria quinquedentata) on kulbikuliste sugukonda kuuluv sammaltaim. 
Ta on Eestis arvatud II kaitsekategooriasse (seisuga 2012).
Eestis võib neid leida kasvamas mitmetest metsatüüpidest, kaljudelt ning liivikuilt.